Na temelju odredbi članka 12. Društvenog ugovora trgovačkog društva Trogir Holding d.o.o. i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN br. 26/15 i 37/21), Predsjednik uprave Božidar Miše struč. spec. trg. posl. uz suglasnost nadzornog odbora dana, 11. veljače, 2022. godine donio je

**PRAVILNIK**

**O SPONZORSTVIMA I DONACIJAMA UDRUGAMA I**

**DRUGIM ORGANIZACIJAMA CIVILNOGA DRUŠTVA**

**I. OPĆE ODREDBE**

**Članak 1.**

Ovim Pravilnikom uređuju se definicije, načela, kriteriji za dodjelu te postupak dodjele sponzorstava i donacija u Trogir Holding-u d.o.o. (u nastavku teksta: Društvo).

**Članak 2.**

U smislu ovog Pravilnika sponzorstvo je:

financiranje, promoviranje i podupiranje udruga i drugih organizacija civilnoga društva (neprofitnih organizacija), djelatnosti, projekata, aktivnosti ili osoba od društveno pozitivnog značaja u zamjenu za oglašavanje ili promoviranje Društva u skladu s ugovorom o sponzorstvu, a na način da takve aktivnosti doprinose ugledu i prepoznatljivosti te poslovnim interesima Društva.

U smislu ovog Pravilnika donacija je:

darovanje u novcu, uslugama ili u naravi učinjeno udrugama i drugim organizacijama civilnoga društva (neprofitnim organizacijama), projektima, aktivnostima, djelatnostima ili pojedincima koji se bave radom, odnosno aktivnostima od općeg društvenog značaja ili darovanje u humanitarne svrhe u skladu s ugovorom o doniranju na način da se tim činom promiče etičnost i društvena odgovornost prema socijalnoj zajednici ili pojedincu i to bez ikakve naknade ili protučinidbe.

**Članak 3.**

Društvo će dodijeliti sredstva udrugama i drugim prihvatljivim prijaviteljima iz čl. 5 . ovog Pravilnika koje su registrirane, a sjedište im je na području grada Trogira ili im je sjedište izvan grada Trogira, a djeluju na području grada Trogira i to u sljedećim područjima djelovanja:

odgoj i obrazovanje, osnaživanje djece i mladih za vlastiti razvoj i aktivno djelovanje u društvu, kultura, tehnička kultura, sport, socijalna skrb, skrb o osobama s invaliditetom, branitelji i stradalnici, umirovljenici i osobe treće životne dobi, zaštita zdravlja, gospodarstvo, zaštita okoliša i prirode.

Društvo neće sponzorirati ili donirati:

političke stranke, nezavisne zastupnike, članove predstavničkih tijela jedinica lokalne i područne (regionalne) samouprave izabrane s liste grupe birača, nezavisne liste, odnosno liste grupe birača i kandidata (sukladno Zakonu o financiranju političkih aktivnosti i izborne promidžbe)organizacije ili pojedince koji promiču bilo kakav oblik diskriminacije zabranjen Ustavom i zakonima Republike Hrvatske, događanja koja su uvredljiva za javni moral ili dobar ukus i nisu u skladu s vrijednostima koje promiče Društvo, aktivnosti koje su neprimjerene, protuzakonite i uvredljive ili mogu uznemiriti javnost,

organizacije koje imaju bilo kakvo dugovanje ili neizvršene obveze prema Društvu, ovisnim društvima, te drugim javnim tijelima, organizacije i pojedince koji su svojim dosadašnjim radom štetili ugledu Društva ili mu nanijeli materijalnu štetu, organizacije ili aktivnosti koje bi mogle štetiti ugledu ili poslovnim interesima Društva, organizacije i pojedince koji imaju sjedište ili prebivalište izvan Republike Hrvatske, organizacije i pojedince koje su stranke u sudskom postupku koji se vodi s Društvom ili ovisnim društvima.

**II. NAČELA DODJELE SREDSTAVA**

**Članak 4.**

Dodjela sponzorstava i donacija, sukladno odredbama ovog Pravilnika, temelji se na sljedećim načelima:

Izvrsnost – podnositelji zahtjeva moraju opravdati dodjelu sredstava svojim predloženim projektom, dosadašnjim radom i rezultatima, te prijedlogom provedbe i procjenom traženih sredstava.

Nepristranost i jednakost postupka – za sve podnositelje zahtjeva vrijedi jednak postupak, a zahtjevi će biti procijenjeni temeljem njihove vrijednosti i ustanovljenih kriterija.

Djelotvornost i brzina – postupak dodjele sredstava bit će proveden u primjerenom roku, uz visoku kvalitetu vrednovanja.

**III. MJERILA DODJELE SREDSTAVA**

**Članak 5.**

Prihvatljivim prijaviteljima smatra se udruga i sljedeće organizacije civilnoga društva: zaklada, fundacija, vjerska zajednica, umjetnička organizacija, sindikat, udruga poslodavaca, privatna neprofitna ustanova koja udovoljavaju sljedećim općim uvjetima:

* da je upisana u Registar udruga ili drugi odgovarajući registar;
* da je upisana u Registar neprofitnih organizacija i vodi transparentno financijsko poslovanje u skladu s propisima o neprofitnom računovodstvu[[1]](#footnote-1);
* da je svojim statutom ili drugim temeljnim aktom opredijeljena za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i Zakonom;
* da je ispunila ugovorne obveze preuzete temeljem prijašnjih ugovora o dodjeli bespovratnih sredstava prema Društvu;
* da ima zadovoljavajuće organizacijske kapacitete i ljudske resurse za provedbu programa /projekta;
* da nije u stečajnom postupku, postupku gašenja, postupku prisilne naplate ili u postupku likvidacije;
* da ima Statut usklađen sa Zakonom o udrugama (N. N. 74/2014)

**III. KRITERIJI ZA OCJENJIVANJE ZAHTJEVA ZA SPONZORSTVA I DONACIJE**

**Članak 6.**

Prilikom procjene prijavljenih programa i projekata, a na temelju dostupnosti sredstava, primjenjivat će se sljedeći kriteriji:

**Institucionalna sposobnost prijavitelja:**

* Iskustvo i stručni kapaciteta za provedbu planiranih aktivnosti projekata/programa

**Relevantnost projekta/programa:**

* kvaliteta i originalnost/posebnost programa,
* posredno ili neposredno unaprjeđenje kvalitete života pojedinca ili društvene zajednice u cjelini,
* aktivnosti projekta/programa, opravdanost, razumljivost i provedivost,
* pridonosi li projekt/program unaprijeđenu kvalitete života pojedinca ili društvene zajednice u cjelini,
* ima li projekt/program jasno definirane korisnike (broj, dob, spol i sl
* utjecaju projekta i korisnog učinka na područja od posebnog interesa za Društvo i širu društvenu zajednicu.

**Proračun:**

* realistične i transparentne financijske procjene (jesu li troškovi projekta/programa realni u odnosu na određene rezultate i predviđeno vrijeme trajanja)
* planiranim sredstvima za sponzorstva/donacije (jesu li troškovi projekta usklađeni s planiranim aktivnostima projekta/programa)
* vrijednost ostalih prijavljenih projekata.

Mogućnosti medijske iskoristivosti projekta za promicanje usluga Društva u slučaju sponzorstva,

Kriteriji za financiranje programa i projekata od interesa za opće dobro koje provode udruge i druge organizacije civilnoga društva, iz prethodnih stavaka ovog članka propisuju se javnim pozivom.

**IV. POSTUPAK SPONZORSTAVA I DONACIJA**

**Članak 7.**

Postupak dodjele sponzorstva temeljem ovog Pravilnika započinje pisanim zahtjevom Društvu za sponzorstvom na obrascima koji su u prilogu ovog Pravilnika i čine njegov sastavni dio.

Postupak dodjele donacije temeljem ovog Pravilnika započinje objavljivanjem javnog poziva (u daljnjem tekstu: Poziv) od strane Društva.

Ispunjeni obrasci zahtjeva za sponzorstvo, odnosno obrasci prijave za donaciju dostavljaju se na kontakte naznačene na obrascu u papirnatoj verziji (poštom ili osobno na adresu Društva) i u elektronskoj verziji (pravna.služba@tgholding.hr).

Tražitelji sponzorstva, odnosno prijavitelji na natječaj za donacije dužni su dostaviti Povjerenstvu za ocjenjivanje zahtjeva za sponzorstva, odnosno prijava na natječaj za donacije (u daljnjem tekstu: Povjerenstvo) i ostalu dokumentaciju koju Povjerenstvo zatraži uz ispunjen zahtjev odnosno prijavu, sukladno uvjetima natječaja i ovog Pravilnika.

Zahtjev za sponzorstvo zainteresirane osobe mogu slati tijekom čitave godine ili do iskorištenja predviđenih sredstava. U pravilu, o zaprimljenom zahtjevu Povjerenstvo odlučuje u roku od 30 dana od njegova zaprimanja. U iznimnim slučajevima, ako to okolnosti opravdavaju, o zahtjevu se odlučuje u roku od 15 dana od dana zaprimanja.

Zahtjev za donaciju može se podnijeti tijekom objavljenog Javnog Poziva koje Društvo objavljuje početkom / svake kalendarske godine, a koji je otvoren najmanje 30 dana od dana objave. U pravilu, o zaprimljenom zahtjevu Povjerenstvo odlučuje u roku od 45 dana od dana njegovog zaprimanja.

**Članak 8.**

Zahtjevi za sponzorstva, odnosno prijave na natječaj za donacije zaprimaju se i evidentiraju u Uredu uprave koja ih dostavlja Povjerenstvu na daljnje postupanje.

Ured uprave vodi registar zaprimljenih zahtjeva za sponzorstva, odnosno prijava na natječaj za donacije, te vodi računa o pravodobnom informiranju podnositelja i javnosti.

Registar sadrži:

* datum zaprimanja
* naziv i adresu podnositelja
* OIB podnositelja
* RNO broj podnositelja (ukoliko je primjenjivo)
* opis zatraženog sponzorstva/prijave na natječaj za donacije
* zaključak Povjerenstva za ocjenjivanje zahtjeva za sponzorstva odnosno prijave na natječaj za donacije
* visinu odobrenog iznosa, kada je o zahtjevu / prijavi donesena pozitivna odluka Uprave Društva
* oznaku izlazne pošte kojom je podnositelj obaviješten o zahtjevu / prijavi.

**Članak 9.**

Zaprimljene zahtjeve za sponzorstva, odnosno prijave na natječaj za donacije razmatra Povjerenstvo za ocjenjivanje zahtjeva za sponzorstva, odnosno prijava na natječaj za donacije.

Članove Povjerenstva imenuje Uprava Društva Odlukom o imenovanju, a sastoji se od 3 člana, zaposlenika Društva. Članovi Povjerenstva ne smiju biti u sukobu interesa o čemu moraju potpisati posebnu izjavu.

Povjerenstvo za ocjenjivanje sponzorstva sastaje se prema potrebi i ocjenjuje zaprimljene zahtjeve za sponzorstva temeljem odrednica ovog Pravilnika, o čemu donosi zaključak i sastavlja zapisnik.

Povjerenstvo za ocjenjivanje prijava na natječaj za donacije sastaje se nakon isteka roka prijave na Poziv te provodi postupak provjere formalnih/administrativnih uvjeta i ocjenjivanja zaprimljenih prijava temeljem odrednica ovog Pravilnika, o čemu donosi zaključak i sastavlja zapisnik.

Na temelju pozitivnog očitovanja, Povjerenstvo sastavlja prijedlog Odluke za Upravu Društva za prihvaćanje zahtjeva za dodjelu sponzorstva, odnosno rang listu prijavitelja na natječaj za donacije, kojeg potpisuje predsjednik ili zamjenik predsjednika Povjerenstva.

Uprava Društva donosi Odluku o prihvaćanju zahtjeva za sponzorstvo, odnosno Odluku o financiranju temeljem natječaja za donacije po pojedinačnom zahtjevu/prijavi koji udovoljava uvjetima iz ovoga Pravilnika, sukladno mogućnostima i planiranim sredstvima te vodeći računa o nepostojanju sukoba interesa za člana Uprave Društva kao fizičke osobe, o čemu potpisuje posebnu izjavu.

Odlukom Uprave iz stavka 6. ovoga članka utvrđuje se iznos i oblik sponzorstva/donacije.

**Članak 10.**

Svi prijavitelji na natječaj za donacije, odnosno podnositelji zahtjeva za sponzorstvo čije prijave, odnosno zahtjevi budu odbijeni mogu u roku od osam dana od dana objave Odluke o financiranju, odnosno Odluke o prihvaćanju zahtjeva podnijeti pisani prigovor.

Povjerenstvo za odlučivanje o prigovoru imenuje Uprava Društva, a u isti se ne mogu imenovati članovi Povjerenstva za provedbu postupka dodjele donacije i sponzorstva.

Povjerenstvo za odlučivanje o prigovoru upućuje Upravi Društva na prijedlog Odluke o usvajanju/odbijanju prigovora. Ukoliko je Uprava Društva suglasan s prijedlogom, donosi Odluku o usvajanju/odbijanju prigovora u roku od osam dana od dana zaprimanja prigovora, a ista se dostavlja u roku od 8 dana od dana njezina donošenja.

**Članak 11.**

U slučaju da Društvo odobri sponzorstvo, Društvo kao sponzor i primatelj sponzorstva sklapaju ugovor o sponzorstvu.

Ugovorom se pobliže definiraju međusobna prava i obveze između sponzora i primatelja sponzorstva, a posebice u pogledu realizacije promotivnih aktivnosti.

**Članak 12.**

Ukoliko sukladno odredbama ovog Pravilnika, Društvo odobrava donaciju, o tome će se sklopiti ugovor o donaciji, u kojem će se pobliže definirati međusobna prava i obveze između donatora i primatelja donacije.

**Članak 13.**

Primatelji sponzorstva i donacije dužni su Društvo povratno izvijestiti o održanim aktivnostima, sukladno ugovoru, te dostaviti odgovarajuću dokumentaciju iz koje je vidljivo da su obveze u cijelosti izvršene, odnosno sredstva za sponzorstvo/donaciju namjenski utrošena.

**Članak 14.**

Društvo može, sukladno ugovoru, izvršiti provjeru na licu mjesta u svrhu provjere korištenja dodijeljenih sredstava za sponzorstva ili donacije.

**Članak 15.**

Društvo zadržava pravo da bilo kada u toku odvijanja aktivnosti donacije ili sponzorstva povuče svoju javnu podršku ili zatraži povrat sredstava ako se ustanove odstupanja od Ugovora i kriterija navedenih u ovome Pravilniku.

**V. ZAVRŠNE ODREDBE**

**Članak 16.**

Iznos materijalnih sredstava namijenjenih za dodjelu sponzorstava i donacija planira se za svaku poslovnu godinu Planom poslovanja Društva. Društvo objavljuje Javni poziv za prijavu natječaja za dodjelu donacija organizacijama civilnoga društva u okviru planiranih sredstava na svojim službenim stranicama.

Javni poziv sadrži podatke o području, nazivu i planiranom vremenu objave javnog poziva, ukupnom iznosu raspoloživih sredstava, rasponu sredstava namijenjenom za financiranje pojedinog programa/projekta te druge relevantne podatke.

**Članak 17.**

Podaci o svim dodijeljenim sponzorstvima i donacijama objavljuju se na mrežnim stranicama Društva.

**Članak 18.**

U posebnim okolnostima, kao što su elementarne nepogode, nemiri, ratna događanja, ili drugi slični događaji, koji se nisu mogli unaprijed predvidjeti, izbjeći ili otkloniti, direktor Društva može donijeti odluku o doniranju sredstava neovisno od odredbi ovog Pravilnika, a u skladu sa svojim ovlastima propisanim Društvenim ugovorom. U tom slučaju ne provodi se postupak zaprimanja i ocjene zahtjeva za doniranjem propisan ovim Pravilnikom, već se donacija odobrava temeljem obrazložene odluke direktora Društva, uz suglasnost nadzornog odbora Društva.

**Članak 19.**

Ovaj Pravilnik stupa na snagu protekom osam dana od dana objave na oglasnim pločama Društva. Sastavni dio ovog Pravilnika su obrasci:

* Obrazac zahtjeva za sponzorstvo
* Obrazac prijave na javni poziv za donacije
* Obrazac opisa programa/projekta/aktivnosti
* Obrazac ugovora o sponzorstvu
* Obrazac ugovora o donaciji
* Obrazac za izvještavanje o provedenim aktivnostima i utrošenim sredstvima

Ovaj Pravilnik zajedno s obrascima objavit će se na mrežnim stranicama Društva.

Stupanjem na snagu ovog pravilnika prestaje važiti Pravilnik o donacijama i sponzorstvima KLASA; 003-01/18-01/1, URBROJ: 2184/01-10-06/001-18-1 od dana 14. veljače, 2018. godine.

KLASA:421-01/22-01/2

URBROJ:2181-13-5-01/007-22-1

Trogir, 15. veljače 2022.g.

 Predsjednik Uprave:

 Božidar Miše, struč.spec.trg.posl.

1. [↑](#footnote-ref-1)